Temeljem odredbi Zakona o provedbi Opće uredbe o zaštiti podataka (NN broj 42/2018) od 9. svibnja 2018.godine (dalje u tekstu: Zakon) i odredbi Uredbe **(EU) broja 2016/679 Europskog parlamenta i vijeća od dana 27. travnja 2016. godine o zaštiti pojedinca u vezi s obradom osobnih podataka i o slobodnom kretanju takvih podataka (dalje u tekstu: Uredba),** na temelju članaka 70., 118 i 125. stavka 3. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10., 90/11., 16/12., 86/12., 94/13., 152/14., 7/17.), a u vezi s člankom 17. stavka 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71./14., 118/14., 154/14.) te članka 58. Statuta Osnovne škole- Scuola Elementare Giuseppina Martinuzzi Pula-Pola, a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor na sjednici održanoj dana 13. srpnja 2018. godine u ime **OŠ-SE Giuseppina Martinuzzi Pula- Pola kao voditelja obrade donosi ovaj**

**PRAVILNIK**

**O KORIŠTENJU SUSTAVA VIDEO-NADZORA**

**Članak 1.**

Video nadzor u smislu odredbi ovog Pravilnika odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane temeljenih na odredbama Zakona o provedbi Opće uredbe o zaštiti podataka (NN broj 42/2018), u nastavnom tekstu Zakon i odredbi Uredbe **(EU) broja 2016/679 Europskog parlamenta i vijeća od dana 27. travnja 2016. godine o zaštiti pojedinca u vezi s obradom osobnih podataka i o slobodnom kretanju takvih podataka, u nastavnom tekstu Uredba.**

**Članak 2.**

Ovim Pravilnikom o korištenju sustava video nadzora uređuju se i definira:

1. svrha i opseg osobnih podataka koji se prikupljaju,
2. način i vrijeme čuvanja te
3. uporaba snimljenih podataka u svrhu smanjenja rizika i povećanja zaštite i sigurnosti osoba koji se nađu u prostorima voditelja obrade a osobito kontrole ulazaka i izlazaka iz radnih prostorija i prostora te radi smanjenja izloženosti radnika riziku od razbojstva, provala, nasilja, krađa .

Prilikom prikupljanja, pohranjivanja, čuvanja i korištenja podataka prikupljenih videonadzorom Voditelj obrade je dužan zaštititi podatke sukladno Uredbi i Zakonu o zaštiti osobnih podataka, te podzakonskim propisima.

**Članak 3.**

Sustav video nadzora provodi se isključivo u svrhu zaštite:

1. osoba koje se nađu u službenim i ostalim prostorima,(kontrola ulazaka i izlazaka iz radnih prostorija i prostora),
2. imovine,

s ciljem smanjenja izloženosti zaposlenika, učenika i imovine riziku od razbojstva, provala, nasilja, krađa, oštećenja, uništenja, i sl..

Sustav video nadzora (obrada podataka putem video nadzora) ne smije biti u suprotnosti niti prevladavati nad interesima ispitanika.

Snimke koje su snimljene sustavom vide nadzora mogu se isključivo koristiti za navedeno u stavku 1. ovoga članka.

**Članak 4.**

Video nadzorom:

1. su pokriveni prostori koji se odnose na:

- snimak ulaznog prostora u zgradu OŠ-SE Giuseppina Martinuzzi Pula- Pola koji obuhvaća predvorje ulaza,

- snimak izlaznog prostora koji obuhvaća prostor samog ulaska u zgradu OŠ-SE Giuseppina Martinuzzi Pula- Pola gdje snimka ne pokriva javni prostor,

- snimak prostora koji obuhvaća hodnik u prizemlju i na prvom katu OŠ-SE Giuseppina Martinuzzi Pula- Pola

- snimak prostora koji obuhvaća stubište unutar OŠ-SE Giuseppina Martinuzzi Pula- Pola

a koja zgrada se nalazi u Puli na adresi Santoriova 1.

1. se ne smije zahvatiti u okolni javni prostor,
2. ne smiju biti obuhvaćeni radni prostori za odmor, osobnu higijenu i presvlačenje.

**Članak 5.**

Praćenje javnih površina putem videonadzora dozvoljeno je samo tijelima javne vlasti, pravnim osobama s javnim ovlastima i pravnim osobama koje obavljaju javnu službu, samo:

- ako je propisano zakonom,

- ako je nužno za izvršenje poslova i zadaća tijela javne vlasti ili

- radi zaštite života i zdravlja ljudi te imovine.

Odredbe ovoga članka ne isključuju primjenu članka 35. Opće uredbe o zaštiti podataka na sustavno praćenje javno dostupnog područja u velikoj mjeri.

**Članak 6.**

Snimljeni podaci snimaju se i čuvaju najduže trideset dana od dana nastanka, a nakon navedenog roka snimke se trajno brišu,osim ako je zakonom ili drugim pozitivnim zakonskim propisom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

U slučaju opravdane potrebe, a u svrhu dokazivanja može u svakom pojedinačnom slučaju odlučiti da se podaci čuvaju duže od vremena navedenog u prethodnom stavku ovoga članka.

Snimke kojima se dokazuje povreda svrhe nadzora pohranit će se na čuvanje na godinu dana od dana pohranjivanja zapisa sve dok za njima postoji potreba.

**Članak 7.**

Voditelj obrade dužan je označiti da je objekt odnosno u njemu pojedina prostorija, te vanjska površina objekta pod video nadzorom.

Oznaka s obavijesti mora biti istaknuta na vidnom mjestu, vidljiva najkasnije prilikom ulaska u perimetar snimanja, odnosno pri ulasku u nadzirani prostor.

Obavijest iz prethodnog stavka ovog članka Pravilnika treba sadržavati sve relevantne informacije skladu odredbi članka 13. Uredbe, a posebno jednostavnu i razumljivu sliku uz tekst kojim se ispitanicima pružaju slijedeće informacije:

1. da je prostor pod video nadzorom,
2. podatke o voditelju obrade,
3. kontakt podatke putem kojih ispitanik može ostvariti svoja prava.

Podaci o osobama prikupljene sustavom tehničke zaštite izvan njihove zakonske namjene se ne smiju koristiti.

Uvid u snimke (pristup osobnim podacima prikupljenih putem video nadzora) dopušten je samo odgovornim osobama Voditelja obrade i osobama od njega posebno imenovanih, koje osobe ne smiju koristiti snimke suprotno utvrđenoj svrsi iz članka 2. ovog Pravilnika.

**Članak 8.**

Voditelj obrade mora uspostaviti automatizirani sustav zapisa za evidentiranje pristupa snimkama video nadzora koji će sadržavati:

* vrijeme i mjesto pristupa,
* oznaku osoba koje su izvršile pristup podacima prikupljenih putem video nadzora.

**Članak 9.**

Sustav video nadzora mora biti zaštićen od pristupa neovlaštenih osoba.

Pristup podacima iz stavka 1. ovoga članka, imaju nadležna državna tijela u okviru obavljanja poslova iz svojeg zakonom utvrđenog djelokruga.

**Članak 10.**

Obrada osobnih podataka zaposlenika putem sustava video nadzora može se provoditi samo uz svrhu i uvjete utvrđene posebnom odlukom Voditelja obrade vodeći računa o tome jesu li ispunjeni i uvjeti utvrđeni propisima koji reguliraju zaštitu na radu i ako su zaposlenici bili pojedinačno unaprijed obaviješteni o takvoj mjeri i ako je poslodavac informirao zaposlenike prije donošenja odluke o postavljanju sustava video nadzora.

**Članak 11.**

Voditelj obrade može pratiti javne površine putem video nadzora samo ukoliko je nužno za izvršenje poslova i zadaća tijela javne vlasti ili radi zaštite života i zdravlja ljudi te imovine.

Odredbe prethodnog stavka ovog članka ne isključuju primjenu članka 35. Uredbe koji se odnosi na sustavno praćenje javno dostupnog područja u velikoj mjeri.

**Članak 12.**

Ovaj Pravilnik stupa na snagu 8 dana od dana objavljivanja na oglasnoj ploči

**Članak 13.**

Ovaj Pravilnik objavljen je na oglasnoj ploči i internetskim stranicama Škole dana 13. srpnja 2018. godine.

KLASA: 002-01/18-02/01

URBROJ: 2168/01-55-51-01-18-02

U PULI, 13. srpnja 2018.

PREDSJEDNICA ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_

Suzana Svitich

RAVNATELJICA

\_\_\_\_\_\_\_\_\_\_\_\_\_\_\_\_\_\_\_\_

Susanna Cerlon